S-449/2013

Mál þetta, sem dómtekið var föstudaginn 12. júní 2013, er höfðað með ákæru, útgefinni af lögreglustjóranum á höfuðborgarsvæðinu 4. júní 2013, á hendur A-kk-þgf Á-kk-þgf B-kk-þgf, kt. 000000-0000, Rauðavaði 13, Reykjavík, fyrir eftirtalin brot framin í Reykjavík:

I

1) Þjófnað með því að hafa, föstudaginn 28. september 2012, í verslun Hagkaups í Kringlunni, stolið vörum, samtals að fjárhæð 33.949 krónur, með því að ganga út úr versluninni án þess að greiða fyrir þær.

2) Þjófnað með því að hafa, þriðjudaginn 2. október 2012, í versluninni Lundinn við Hafnarstræti 5, stolið úlpu af gerðinni Cintamani að verðmæti 45.990 krónur, með því að klæða sig í úlpuna og ganga út úr versluninni án þess að greiða fyrir hana.

3) Þjófnað með því að hafa, miðvikudaginn 13. mars 2013, í versluninni Lundinn við Hafnarstræti 5, stolið hettupeysu og jakka, samtals að verðmæti 22.880 krónur, með því að klæða sig í fatnaðinn og ganga út úr versluninni án þess að greiða fyrir hann.

4) Þjófnað með því að hafa, miðvikudaginn 13. mars 2013, í versluninni ZO-ON við Bankastræti 10, stolið dömuúlpu að verðmæti 49.000 krónur, með því að setja úlpuna ofan í tösku og ganga út úr versluninni án þess að greiða fyrir hana.

5) Þjófnað með því að hafa, miðvikudaginn 13. mars 2013, í verslun Hagkaups við Eiðisgranda, stolið lambalundum, þremur pökkum af nautakjöti og fleiri vörum, samtals að verðmæti 32.926 krónur, með því að ganga út úr versluninni án þess að greiða fyrir vörurnar.

6) Þjófnað með því að hafa, laugardagskvöldið 16. mars 2013, í verslun Hagkaups í Skeifunni, stolið 6 stykkjum af snyrtivörum, samloku og kókómjólk, samtals að fjárhæð 18.571 krónu, með því að stinga snyrtivörunum innan klæða og ganga út úr versluninni án þess að greiða fyrir þær, en samlokuna og kókómjólkina borðaði og drakk ákærði á staðnum.

Teljast brot ákærða skv. 1.-6. tölul. I. kafla ákæru varða við 244. gr. almennra hegningarlaga nr. 19/1940.

II.

Fíkniefnalagabrot með því að hafa, föstudaginn 28. september 2012, í verslun Hagkaups í Kringlunni, haft í vörslum sínum 0,07 g af amfetamíni, sem lögregla fann við leit á ákærða.

Telst brot þetta varða við 2. gr., sbr. 5. gr. laga um ávana- og fíkniefni

nr. 65/1974, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

Þess er krafist að ákærði verði dæmdur til refsingar, til greiðslu alls sakarkostnaðar og að 0,07 g af amfetamíni, sem hald var lagt á, verði gert upptækt samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.

Verjandi ákærða krefst vægustu refsingar er lög leyfa og að refsing verði bundin skilorði samkvæmt 4. tölul. 3. mgr. 57. gr. almennra hegningarlaga. Þá krefst verjandi hæfilegrar þóknunar sér til handa.

Farið var með mál þetta samkvæmt 164. gr. laga nr. 88/2008 og var það tekið til dóms án frekari sönnunarfærslu er sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sín. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru.

Ákærði er fæddur í maí 1978. Hann á að baki sakaferil frá árinu 1998. Hann hefur sautján sinnum verið dæmdur fyrir brot gegn almennum hegningarlögum, umferðarlögum og lögum um ávana- og fíkniefni. Þar af hefur hann níu sinnum hlotið refsidóma vegna auðgunarbrota. Ákærði var síðast dæmdur 25. október 2012 til tveggja mánaða fangelsisrefsingar vegna brots gegn valdstjórninni. Refsing hans verður ákveðin eftir reglum 77. gr. og 78. gr. almennra hegningarlaga. Þá hafa eldri refsidómar vegna auðgunarbrota ítrekunaráhrif í málinu, sbr. 255. gr. almennra hegningarlaga. Loks verður refsing ákveðin með hliðsjón af 72. gr. almennra hegningarlaga, en ákærði telst síbrotamaður. Með hliðsjón af framansögðu þykir refsing ákærða hæfilega ákveðin fangelsi í 9 mánuði. Ekki þykir fært að skilorðsbinda refsinguna.

Upptæk eru dæmd 0,07 g af amfetamíni samkvæmt lagaákvæðum sem í ákæru greinir.

Ákærði greiði málsvarnarþóknun skipaðs verjanda síns, S-kk-ef K-kk-ef K-kk-ef hdl., 75.300 krónur, og verjanda síns á rannsóknarstigi málsins, J-kk-ef B-kk-ef K-kk-ef hdl., 75.300 krónur, auk aksturskostnaðar, 13.318 krónur. Við ákvörðun þóknunar lögmanna hefur verið tekið tillit til virðisaukaskatts.

Af hálfu ákæruvaldsins flutti málið S-kk-nf P-kk-nf Ó-kk-nf saksóknarfulltrúi.

R-kvk-nf H-kvk-nf héraðsdómari kveður upp dóminn.

D ó m s o r ð :

Ákærði, A-kk-nf Á-kk-nf B-kk-nf, sæti fangelsi í 9 mánuði.

Upptæk eru dæmd 0,07 g af amfetamíni.

Ákærði greiði málsvarnarþóknun skipaðs verjanda síns, S-kk-ef K-kk-ef K-kk-ef hdl., 75.300 krónur, og verjanda síns á rannsóknarstigi málsins, J-kk-ef B-kk-ef K-kk-ef hdl. 75.300 krónur, auk aksturskostnaðar, 13.318 krónur.

R-kvk-nf H-kvk-nf